ส่งออกวูบยาวการเมืองฉุดศก.
ธปท. เผย ส่งออกหดยาวถึงกลางปี จากผลกระทบเศรษฐกิจโลกชะลอตัว เชื่อสถานการณ์การเมือง ไม่กระทบภาพรวมเศรษฐกิจไทยมาก
30 มี.ค. 2562

ธปท. เผย ส่งออกหดยาวถึงกลางปี จากผลกระทบเศรษฐกิจโลกชะลอตัว เชื่อสถานการณ์การเมือง ไม่กระทบภาพรวมเศรษฐกิจไทยมาก
นายดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) เปิดเผยว่า การส่งออกของไทยในเดือน ก.พ. ยังคงติดลบอย่างต่อเนื่องจากเดือน ม.ค. อยู่ที่ติดลบ 1.7% ซึ่งเป็นผลมาจากเศรษฐกิจโลกที่ชะลอตัว ส่งผลให้การส่งออกของไทยในไตรมาสแรกขยายตัวติดลบ และมีแนวโน้มหดตัวไปจนถึงกลางปีนี้
"การส่งออกคาดว่าจะเห็นความชัดเจนมากขึ้นในช่วงครึ่งปีหลัง โดยครึ่งปีแรกยังการส่งออกจะยังคงหดตัวต่อจากการส่งออกที่บางเดือนอาจจะเป็นบวกบางเดือน" นายดอน กล่าว
ขณะที่แนวโน้มการส่งออกในช่วง ครึ่งปีหลังจะกลับมาฟื้นตัวจากเศรษฐกิจโลกที่ปรับตัวดีขึ้น การเจรจาการค้าระหว่าง สหรัฐและจีนคาดว่าจะมีข้อสรุปเพิ่มขึ้น วัฏจักรสินค้าอิเล็กทรอนิกส์ที่ยังชะลอลงปรับตัวดีขึ้น รวมทั้งการประกาศปลดธงการแก้ไขปัญหาประมงที่ผิดกฎหมาย (ไอยูยู) ให้กับไทยที่จะช่วยให้การส่งออกฟื้นตัวดีขึ้นบ้าง
นายดอน กล่าวว่า ภาพรวมเศรษฐกิจไทยในระยะสั้นยังมีความไม่แน่นอนสูงจากปัจจัยทางการเมือง เชื่อว่าจะเห็นความชัดเจนของการจัดตั้งรัฐบาลได้ในช่วงกลางเดือน มิ.ย.นี้ แต่ในส่วนของโครงการลงทุนขนาดใหญ่เชื่อว่าจะยังขับเคลื่อนต่อไปได้ เนื่องจากรัฐบาลปัจจุบันยังเป็นรัฐบาลที่มีอำนาจเต็ม สามารถอนุมัติการดำเนินงานโครงการต่างๆ ได้
อย่างไรก็ตาม หากมีการจัดตั้งรัฐบาลได้เร็วจะช่วยให้เศรษฐกิจไทยมีความชัดเจนมากขึ้น อีกทั้งนโยบายของพรรคการเมืองที่ได้รับเลือกเป็นรัฐบาล จะช่วยทำให้มีข้อมูลเพื่อทำการประเมินเศรษฐกิจได้
"เศรษฐกิจไทยระยะสั้นมีความ ไม่แน่นอนสูง หากจัดตั้งรัฐบาลล่าช้าจะกระทบการลงทุนรัฐวิสาหกิจประมาณ 10% แต่โครงการขนาดใหญ่อื่นๆ ยังคงดำเนินการต่อไปได้" นายดอน กล่าว